पाएं अपने शहर की ताज़ा ख़बरें और फ्री ई-पेपरडाउनलोड करें
राजस्थान माध्यमिक शिक्षा बोर्ड की 10वीं और 12वीं की सैद्धांतिक परीक्षाओं के आयोजन को लेकर की जाने वाली समीक्षा में अभी और समय लग सकता है। दरअसल राजस्थान सरकार ने प्रदेश में लॉकडाउन 15 दिन और बढ़ा दिया है। बोर्ड परीक्षा का आयाेजन हाेगा या नहीं, इस बारे में बाेर्ड के निर्णय का इंतजार किया जा रहा है।
माना जा रहा था कि 3 मई को जन अनुशासन पखवाड़ा समाप्त होने पर बोर्ड इस दिशा में निर्णय कर सकता है। कोरोना संक्रमण के बढ़ते खतरे और लगातार मौतों को देखते हुए राजस्थान सरकार ने फिलहाल 15 दिन सख्ती और बढ़ा दी है। ऐसे में बोर्ड कार्यालय भी जल्द खुलने के आसार नहीं हैं।
शिक्षा मंत्री गोविंद सिंह डोटासरा खुद भी क्वारेंटाइन हैं। प्रदेश के मुखिया सीएम अशोक गहलोत भी पॉजिटिव आने के बाद होम क्वारेंटाइन हैं। बोर्ड के आधिकारिक सूत्रों का कहना है कि हालात सामान्य होने के बाद ही बोर्ड परीक्षाओं के आयोजन की समीक्षा की जा सकती है। राजस्थान माध्यमिक शिक्षा बोर्ड ने 6 मई से शुरू होने वाली 10वीं व 12वीं की परीक्षाएं पूर्व में स्थगित कर दी थीं, लेकिन अब ये परीक्षाएं होंगी या नहीं, इसे लेकर बोर्ड की ओर से कोई अपडेट जारी नहीं किया गया है। इन परीक्षाओं में प्रदेश भर से 21.58 लाख विद्यार्थियों के बैठने की संभावना है।
कोरोना की घातक लहर को देखते हुए प्रदेश भर में विद्यार्थी और अभिभावक सीबीएसई की तर्ज पर ही 10वीं की परीक्षाएं कैंसिल किए जाने का इंतजार कर रहे हैं। इधर 12वीं की परीक्षाओं के आयोजन को शत प्रतिशत माना जा रहा है, कारण उच्च शिक्षण संस्थानों में एडमिशन में कट आफ मायने रखेगी।
सीबीएसई रद्द कर चुका है 10वीं की परीक्षाएं : सीबीएसई ने 14 अप्रैल को ही निर्णय ले लिया था कि वर्ष 2021 की 10वीं की परीक्षाएं रद्द कर दी गई हैं और 12वीं की स्थगित की गई हैं। 12वीं की परीक्षाओं के आयोजन को लेकर 1 जून को सीबीएसई समीक्षा बैठक आयोजित करेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn